P6_TA(2005)0218

Προστασία των οικονομικών συμφερόντων των Κοινοτήτων και καταπολέμηση της απάτης

Ψήφισμα του Ευρωπαϊκού Κοινοβουλίου σχετικά με την προστασία των οικονομικών συμφερόντων των Ευρωπαϊκών Κοινοτήτων και την καταπολέμηση της απάτης (2004/2198(INI))

Το Ευρωπαϊκό Κοινοβούλιο,

- έχοντας υπόψη τα ψηφίσματά του σχετικά με προηγούμενες ετήσιες εκθέσεις της Επιτροπής και της Ευρωπαϊκής Υπηρεσίας για την καταπολέμηση της απάτης (OLAF),

- έχοντας υπόψη την ετήσια έκθεση της Επιτροπής σχετικά με την προστασία των οικονομικών συμφερόντων των Ευρωπαϊκών Κοινοτήτων και την καταπολέμηση της απάτης (COM(2004)0573) και τα παραρτήματα (SEC(2004)1058, SEC(2004)1059),

- έχοντας υπόψη την ανακοίνωση της Επιτροπής με τίτλο "Προστασία των οικονομικών συμφερόντων των Ευρωπαϊκών Κοινοτήτων. Καταπολέμηση της απάτης. Πρόγραμμα δράσης για την περίοδο 2004-2005" (COM(2004)0544),

- έχοντας υπόψη την έκθεση δραστηριοτήτων της OLAF για το έτος αναφοράς που έληξε τον Ιούνιο του 2004 [1],

- έχοντας υπόψη την έκθεση δραστηριοτήτων της Επιτροπής Εποπτείας της OLAF [2] για το διάστημα μεταξύ Ιουνίου 2003 και Ιουλίου 2004,

- έχοντας υπόψη την ετήσια έκθεση του Ελεγκτικού Συνεδρίου των Ευρωπαϊκών Κοινοτήτων για το οικονομικό έτος 2003 [3],

- έχοντας υπόψη το άρθρο 276, παράγραφος 3, και το άρθρο 280, παράγραφος 5, της Συνθήκης ΕΚ,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Ελέγχου του Προϋπολογισμού και τις γνωμοδοτήσεις της Επιτροπής Γεωργίας και Ανάπτυξης της Υπαίθρου και της Επιτροπής Περιφερειακής Ανάπτυξης (A6-0151/2005),

Έκταση των παρατυπιών και απατών που κοινοποιήθηκαν

1. διαπιστώνει ότι κατά το έτος 2003 κοινοποιήθηκαν από τα κράτη μέλη παρατυπίες και απάτες συνολικού ύψους περίπου 922 εκατομμυρίων ευρώ, που αφορούν τους τομείς των ιδίων πόρων, των γεωργικών δαπανών και των διαρθρωτικών ενεργειών. Τα αριθμητικά στοιχεία που διαβίβασαν στις Βρυξέλλες τα κράτη μέλη μπορούν να κατανεμηθούν ως εξής:

- Ίδιοι πόροι: 269,9 εκατ. ευρώ (2002: 341,9 εκατ. ευρώ),

- ΕΓΤΠΕ-τμήμα εγγυήσεων: 169,7 εκατ. ευρώ (2002: 198,1 εκατ. ευρώ),

- Διαρθρωτικές ενέργειες: 482,2 εκατ. ευρώ (2002: 614,1 εκατ. ευρώ)·

2. διαπιστώνει ότι η συνολική ζημία που κοινοποιήθηκε για το έτος 2002 ανέρχεται σε 1,15 δισεκατομμύρια ευρώ και ήταν επομένως μεγαλύτερη από ό,τι το έτος 2003· υπενθυμίζει ότι δεν πρέπει να υπερεκτιμάται η σημασία παρομοίων διακυμάνσεων της συνολικής ζημίας από έτος σε έτος και ότι είναι δυνατόν να οφείλονται σε πολλούς παράγοντες·

3. υπογραμμίζει ωστόσο ότι, εξεταζόμενο στο πλαίσιο σχετικά μεγάλου χρονικού διαστήματος, το ύψος της ζημίας στον τομέα του ΕΓΤΠΕ δείχνει σαφή τάση μείωσης, ενώ στον τομέα των διαρθρωτικών ταμείων σημειώνεται μεγάλη αύξηση. έτσι, το έτος 2000, για παράδειγμα, το ύψος των ζημιών που κοινοποιήθηκαν στον τομέα του ΕΓΤΠΕ ήταν 474,6 εκατομμύρια ευρώ ενώ στα διαρθρωτικά ταμεία το 2000 ήταν μόνο 114,3 εκατομμύρια ευρώ· στο μεταξύ, η σχετική σημασία των δύο αυτών τομέων στις στατιστικές για την απάτη έχει σχεδόν αντιστραφεί·

4. καλεί τα κράτη μέλη να λάβουν τα κατάλληλα μέτρα για τη βελτίωση των συστημάτων ελέγχου και διαχείρισης σχετικά με τα διαρθρωτικά ταμεία, ώστε να εξασφαλισθεί τόσο ότι ο κίνδυνος της απάτης θα μειωθεί ουσιωδώς, όσο και ότι οι διατάξεις του Κανονισμού (ΕΚ) αριθ. 1681/94 [4] θα εφαρμόζονται πλήρως, ιδίως σε σχέση με την διαδικασία έγκαιρης, σαφούς και ολοκληρωμένης ειδοποίησης·

5. διαπιστώνει ότι η OLAF κατέγραψε για την περίοδο που αφορά η έκθεση 637 νέες περιπτώσεις και ότι οι οικονομικές επιπτώσεις όλων των περιπτώσεων που ήταν ακόμα υπό εξέταση στις 30 Ιουνίου 2004 εκτιμήθηκαν σε 1,37 δισεκατομμύρια ευρώ·

6. επίσης, διαπιστώνει ότι το ύψος των ζημιών από όλες τις περιπτώσεις για τις οποίες η OLAF εγκαινίασε μέτρα παρακολούθησης στο τέλος της περιόδου αναφοράς (Ιούλιος 2003-Ιούνιος 2004) ανέρχεται σε 1,76 δισεκατομμύρια ευρώ [5]·

7. διαπιστώνει ότι κατά το τέλος της περιόδου που αφορά η έκθεση της OLAF βρίσκονταν σε εξέλιξη 55 έρευνες στα νέα κράτη μέλη και τις υπό ένταξη χώρες· οι εν λόγω έρευνες αφορούσαν κυρίως τους τομείς της εξωτερικής βοήθειας, των τσιγάρων και της γεωργίας· υπογραμμίζει συναφώς την χρησιμότητα του συστήματος συντονισμού για την καταπολέμηση της απάτης·

8. εκφράζει τη λύπη του για την έως τώρα ελλιπή συγκρισιμότητα των εκθέσεων που έχουν υποβάλει η Επιτροπή και η ΟLAF· χαιρετίζει την τώρα πλέον σκοπούμενη εναρμόνιση των περιόδων αναφοράς των εκθέσεων·

Ανάκτηση υπερβολικών ή αχρεωστήτως καταβληθέντων πόρων

9. υπενθυμίζει ότι στους τομείς των ιδίων πόρων, των γεωργικών δαπανών και των διαρθρωτικών ενεργειών πρέπει να ανακτηθούν συνολικά 3 δισεκατομμύρια ευρώ από το 2003 και προηγούμενα έτη [6]·

10. τάσσεται υπέρ της απλούστευσης του ορισμού των ειδών απάτης και των μεθόδων ανίχνευσής τους· καλεί την Επιτροπή και την OLAF να συμφωνήσουν επί κατανομής αρμοδιοτήτων στον γεωργικό τομέα, βάσει της οποίας η ΟLΑF θα είναι στο μέλλον, αρμόδια για τις έρευνες, ενώ η Γενική Διεύθυνση "Γεωργία και αγροτική ανάπτυξη" (ΓΔ ΑGRΙ) θα είναι αρμόδια για τις ανακτήσεις·

11. υπενθυμίζει επίσης την ειδική έκθεση αριθ. 3/2004 του Ελεγκτικού Συνεδρίου των Ευρωπαϊκών Κοινοτήτων σχετικά με την είσπραξη παράνομα καταβεβλημένων πληρωμών στο πλαίσιο της Κοινής Γεωργικής Πολιτικής [7]: σύμφωνα με την έκθεση αυτήν, στον εν λόγω τομέα κοινοποιήθηκαν μεταξύ του 1971 και του Σεπτεμβρίου του 2004 παρατυπίες ύψους 3,1 δισεκατομμυρίων ευρώ· 626 εκατομμύρια ευρώ (20,2 % ) ανακτήθηκαν από τους αποδέκτες, 156 εκατομμύρια ευρώ (5 % ) υποχρεώθηκε να καλύψει το ΕΓΤΠΕ και 144 εκατομμύρια ευρώ (4,6 % ) τα κράτη μέλη· πρέπει συνεπώς να εισπραχθούν ακόμη 2,2 δισεκατομμύρια ευρώ (70 % )·

12. υπογραμμίζει την πρωτογενή ευθύνη των κρατών μελών για την ταχεία και αποτελεσματική ανάκτηση απωλεσθέντων πόρων του προϋπολογισμού· εκφράζει τη λύπη του για το γεγονός ότι τα κράτη μέλη ανταποκρίθηκαν μόνο ανεπαρκώς σ' αυτή την ευθύνη και ιδίως για το γεγονός ότι εκπληρώνουν μόνον εν μέρει την υποχρέωση αναφοράς που υπέχουν έναντι της Επιτροπής·

13. επιδοκιμάζει το έργο της ομάδας σχεδιασμού "Είσπραξη" για την επεξεργασία των οφειλομένων ποσών στον γεωργικό τομέα, η οποία πρέπει να διεκπεραιώσει περίπου 4000 περιπτώσεις μέχρι τον Μάρτιο του 2005· ευχαριστεί για την ειδική έκθεση αριθ. 3/2004 του Ελεγκτικού Συνεδρίου για την ανάκτηση παράνομα καταβληθεισών πληρωμών στο πλαίσιο της Κοινής Γεωργικής Πολιτικής·

14. επαινεί τις προόδους που σημείωσε στο μεσοδιάστημα η ομάδα σχεδιασμού "Είσπραξη". Διαπιστώθηκε ότι 812 εκατομμύρια ευρώ από τα 2,18 δισεκατομμύρια ευρώ είναι δεσμευμένα λόγω εκκρεμοδικίας και 247 εκατομμύρια ευρώ θεωρούνται από κάποια κράτη μέλη χαμένα (π.χ. λόγω πτώχευσης). Από αυτό συνάγεται ότι σήμερα θα έπρεπε να ανακτηθούν 1,12 δισ. ευρώ·

15. επιδοκιμάζει το γεγονός ότι μετά από συγκεκριμένο έλεγχο μεμονωμένων περιπτώσεων το προς ανάκτηση ποσόν κατέστη δυνατόν να μειωθεί περαιτέρω από 1,12 δισεκατομμύρια ευρώ σε 765 εκατομμύρια ευρώ (π.χ. με αποφυγή διπλών αναφορών)·

16. διαπιστώνει ότι, σύμφωνα με την ανάλυση της ομάδας σχεδιασμού, τα 115 από το σύνολο των 765 εκατομμυρίων ευρώ πρέπει να χρεωθούν στο ΕΓΤΠΕ και τα 650 εκατομμύρια ευρώ στα κράτη μέλη. Τα κράτη μέλη έχουν ήδη ενημερωθεί γραπτώς γι' αυτό·

17. επικρίνει το γεγονός ότι συχνά οι χώρες που έχουν κοινοποιήσει τις παρατυπίες με τις μεγαλύτερες οικονομικές επιπτώσεις (2003: Ισπανία 112367457 ευρώ, Ιταλία 16896556 ευρώ και Γαλλία 12221826 ευρώ) είναι εκείνες που έχουν το μικρότερο ποσοστό ανάκτησης (2003: Ισπανία 4,9 %, Ιταλία 13,9 % και Γαλλία 15,6 %). Στις επιστροφές κατά την εξαγωγή, η Ισπανία είναι υπεύθυνη για περίπου το 50 % της ζημίας (2003: 8694350 ευρώ από σύνολο 17514557 ευρώ), αλλά ανέκτησε μόνο το 9,3 % ·

18. ελπίζει ότι η σύσταση της ομάδας σχεδιασμού που συγκροτήθηκε το 2003 προκειμένου να εξετάσει τις περιπτώσεις που είναι προγενέστερες του 1999 θα επιτρέψει την επίλυση του προβλήματος είσπραξης τμήματος των καθυστερημένων·

19. υπενθυμίζει και πάλι τη νομολογία του Δικαστηρίου των Ευρωπαϊκών Κοινοτήτων [8], που προειδοποίησε ήδη με την από 11 Οκτωβρίου 1990 απόφασή του (υπόθεση C-34/89, Ιταλική Δημοκρατία κατά Επιτροπής) [9] τα κράτη μέλη να τηρούν την γενική υποχρέωση επιμελείας·

20. είναι της γνώμης ότι το να μην ανακτώνται οι αντικανονικές πληρωμές εντός τεσσάρων ετών (μέσω διοικητικών μέτρων) ή εντός οκτώ ετών (δια της δικαστικής οδού) συνιστά σοβαρή παραβίαση της υποχρέωσης επιμελείας. Σε τέτοιες περιπτώσεις, η εκάστοτε χώρα θα πρέπει να υποχρεώνεται να καλύψει η ίδια το χρέος. Κατ' αυτόν τον τρόπο, τα κράτη μέλη θα μπορούσαν να ενθαρρυνθούν να αναλαμβάνουν έγκαιρα την ευθύνη και να προλαμβάνουν τα σφάλματα. Η διαδικασία αυτή θα διευκόλυνε και το έργο της Επιτροπής που είναι υπόχρεη λογοδοσίας απέναντι στο Κοινοβούλιο. Ως εκ τούτου, το Κοινοβούλιο επικροτεί όσες προτάσεις της Επιτροπής στρέφονται προς αυτήν την κατεύθυνση [10]·

21. επιδοκιμάζει, ακόμη, την πρόθεση της Επιτροπής να βελτιώσει το σύστημα της "μαύρης λίστας", καλεί την Επιτροπή, να εξετάσει όλες τις εναλλακτικές λύσεις προκειμένου να αναδιαμορφώσει αυτό το εργαλείο σε αποτελεσματικό μέσο για την καταπολέμηση της απάτης και ενδεχομένως να το επεκτείνει πέραν του γεωργικού τομέα. Την δυνατότητα αυτήν εκμεταλλεύονται ήδη η Γερμανία, η Γαλλία, η Αυστρία, οι Κάτω Χώρες, η Ισπανία και το Ηνωμένο Βασίλειο·

22. επαναλαμβάνει το αίτημά της προς την Επιτροπή να συντάξει έκθεση σχετικά με τις ανεπάρκειες του συστήματος της "μαύρης λίστας" (κανονισμός (ΕΚ) αριθ. 1469/95 του Συμβουλίου, της 22ας Ιουνίου 1995, σχετικά με τα μέτρα που πρέπει να ληφθούν έναντι ορισμένων δικαιούχων συναλλαγών που χρηματοδοτούνται από το ΕΓΤΠΕ, Τμήμα Εγγυήσεων [11])·

23. εύχεται να υπάρξει, βάσει της εκθέσεως αυτής, προβληματισμός ώστε είτε να πραγματοποιηθούν σημαντικές αλλαγές στο εν λόγω σύστημα είτε να αντικατασταθεί από αποτελεσματικότερο μέσο·

24. εκφράζει την ανησυχία του, διότι αρκετά κράτη μέλη, ιδίως η Γερμανία, η Γαλλία και η Ισπανία, δεν εκπληρώνουν την υποχρέωση λογοδοσίας εμπρόθεσμα. Το 90 % των περιπτώσεων κοινοποιούνται στην Επιτροπή σε διάστημα δύο ετών, γεγονός που περιορίζει την προοπτική απόδοσης ποσών που καταβλήθηκαν αχρεωστήτως·

25. επισημαίνει ότι από την πρόσφατη έκθεση δραστηριοτήτων της OLAF προκύπτει ότι η οικονομική ζημία από το σύνολο των περιπτώσεων που εξέτασε η OLAF κατά τα τελευταία πέντε χρόνια εκτιμήθηκε από τους ερευνητές σε 5,34 δισεκατομμύρια ευρώ και διαπιστώνει ότι από αυτά κατέστη μέχρι σήμερα δυνατή η είσπραξη περίπου 100 εκατομμυρίων ευρώ, που αποτελεί μόνο το 1,87 % του υπολογισθέντος ποσού. Περιμένει από την OLAF ανάλυση των αιτίων αυτού του χαμηλού ποσοστού ανάκτησης στις περιπτώσεις που επεξεργάστηκε η εν λόγω υπηρεσία·

Απάτη με νοθευμένο βούτυρο

26. υπενθυμίζει ότι οι οικονομικές ζημίες για την Κοινότητα από την επονομαζόμενη περίπτωση Italburro (νοθευμένο βούτυρο) που αποκαλύφθηκε το 1999 εκτιμώνται σε περισσότερα από 100 εκατομμύρια ευρώ· εκφράζει την ανησυχία του για το γεγονός ότι μέχρι σήμερα έχει επανακτηθεί από τα κράτη μέλη (Βέλγιο, Γερμανία, Γαλλία) λιγότερο από το 10 % της ζημίας που εκτιμάται σε 100 εκατομμύρια ευρώ· αυτό θα μπορούσε να αποτελεί σοβαρή παραβίαση του καθήκοντος δέουσας μέριμνας εκ μέρους των κρατών μελών·

27. επικρίνει το γεγονός ότι μέχρι σήμερα επικρατεί σύγχυση όσον αφορά τους κινδύνους για την υγεία που έχουν ενδεχομένως προκύψει από τη νοθεία στο βούτυρο· υπενθυμίζει, ακόμη, ότι η νοθεία αυτή αποκαλύφθηκε μάλλον τυχαία, στο πλαίσιο ερευνών για φόνους της Μαφίας, είναι δε προφανές ότι δεν υπάρχουν τακτικοί έλεγχοι για την αποτροπή τέτοιων παραβάσεων. Το Κοινοβούλιο περιμένει να υποβάλει η Επιτροπή προτάσεις για την αποτελεσματική αποτροπή κινδύνων για την υγεία λόγω νοθείας στα τρόφιμα·

28. καλεί συνεπώς την Επιτροπή να υποβάλει το αργότερο μέχρι την 31η Οκτωβρίου 2005 έκθεση που δεν θα δίνει μόνο γενική εικόνα για την κατάσταση ως προς την ανάκτηση ή τις ποινικές διαδικασίες και, ενδεχομένως, για τους κινδύνους που προέκυψαν για την υγεία, αλλά θα περιέχει και προτάσεις για αποτελεσματική αντιμετώπιση των κινδύνων που προκύπτουν για την υγεία από τη νοθεία των τροφίμων. Υπενθυμίζει ότι τα κράτη μέλη είχαν αρνηθεί να αποκαλύψουν τις πληροφορίες αυτές στην Επιτροπή όταν έγινε γνωστή η υπόθεση το 2000·

29. διαπιστώνει με έκπληξη ότι οι κρατικές υπηρεσίες της Ομοσπονδιακής Δημοκρατίας της Γερμανίας απαίτησαν από τις ενεχόμενες επιχειρήσεις μόνον να αποδώσουν ποσό ύψους 141737 ευρώ, απαίτηση η οποία έχει εν τω μεταξύ προσβληθεί από τις επιχειρήσεις, και ότι η εισαγγελία του Βελγίου και της Γαλλίας μετά την παρέλευση πέντε ετών δεν έχει κινήσει ούτε την ποινική διαδικασία·

Καταπολέμηση του λαθρεμπορίου τσιγάρων

30. επισημαίνει ότι, βάσει εκτιμήσεων των κρατών μελών, το έτος 2003 εισπράχθηκαν εξαιτίας του λαθρεμπορίου τσιγάρων περίπου 200 εκατομμύρια ευρώ λιγότεροι ίδιοι πόροι και ότι οι συνολικές οικονομικές επιπτώσεις είναι προφανώς πολύ μεγαλύτερες·

31. επιδοκιμάζει, συναφώς, απερίφραστα την συμφωνία για την καταπολέμηση του λαθρεμπορίου τσιγάρων μεταξύ της Επιτροπής (μαζί με το Βέλγιο, την Γερμανία, την Ελλάδα, την Ισπανία, την Γαλλία, την Ιταλία, το Λουξεμβούργο, τις Κάτω Χώρες, την Πορτογαλία και την Φινλανδία) και της Philip Morris International (PMI)· επικροτεί, συναφώς, τον επιτυχή τρόπο με τον οποίο η Επιτροπή έχει συνεργασθεί με την ΟLΑF και χαιρετίζει την αποτελεσματική επιχειρησιακή υποστήριξη που παρείχε η Task Force της ΟLΑF όσον αφορά την καταπολέμηση του λαθρεμπορίου τσιγάρων· η συμφωνία προβλέπει μέτρα για την μακροπρόθεσμη πρόληψη του λαθρεμπορίου τσιγάρων και επιδιώκει να επιλύσει τις διαφορές μεταξύ της Επιτροπής και της επιχείρησης· επιπροσθέτως, η ΡΜΙ θα καταβάλει στην Κοινότητα και στα κράτη μέλη περίπου 250000000 δολάρια ΗΠΑ σε διάστημα 12 ετών· καλεί τα κράτη μέλη και την Επιτροπή να χρησιμοποιήσουν τα έσοδα αυτά για να χρηματοδοτήσουν μέτρα για την πρόληψη και την καταπολέμηση του λαθρεμπορίου τσιγάρων, συμπεριλαμβανομένων δραστηριοτήτων κατά της απομίμησης· καλεί την Επιτροπή να υποβάλει προτάσεις σχετικά με τη χρησιμοποίηση σημαντικού τμήματος αυτών των εσόδων και, εφόσον απαιτείται, να υποβάλει προσχέδιο διορθωτικού προϋπολογισμού και προτάσεις σχετικά με τη νομική βάση·

32. χαιρετίζει το γεγονός ότι στη συμφωνία έχουν επίσης προσχωρήσει η Ιρλανδία, η Μάλτα και η Αυστρία· καλεί όλα τα άλλα κράτη μέλη να προσχωρήσουν στην συμφωνία. Καλεί την Επιτροπή να επιδιώξει τη σύναψη παρομοίων συμφωνιών και με άλλους παραγωγούς τσιγάρων. Τα κράτη μέλη πρέπει να αποφύγουν να διαπραγματευθούν κατ ιδίαν συμφωνίες με τους παραγωγούς τσιγάρων, διότι η Επιτροπή διαθέτει καλύτερα διαπραγματευτικά περιθώρια·

33. προειδοποιεί ότι, αφενός, η αύξηση των τελών στα τσιγάρα οδηγεί σε μεταβολή της συμπεριφοράς των καταναλωτών (π.χ. στροφή προς φθηνά προϊόντα) και αφετέρου οι μεγάλοι φόροι στον καπνό προσφέρουν ένα επιπλέον κίνητρο για εγκληματικές πράξεις (π.χ. λαθρεμπόριο ή απομίμηση τσιγάρων)·

34. διαπιστώνει ότι αυξάνεται το παράνομο μικρεμπόριο (κυρίως ως προς τις απομιμήσεις τσιγάρων), του οποίου η καταπολέμηση παρουσιάζει σοβαρές δυσκολίες·

35. επισημαίνει ότι οι οδοί που χρησιμοποιούν οι λαθρέμποροι τσιγάρων μπορούν επίσης να χρησιμοποιηθούν από τους λαθρεμπόρους ναρκωτικών και άλλων ειδών·

36. προειδοποιεί ότι η διαφορά στην τιμή των τσιγάρων μεταξύ παλαιών και νέων κρατών μελών καθιστά ελκυστικό το λαθρεμπόριο, εφόσον μάλιστα υπάρχουν βεβαίως μεταβατικές περίοδοι που αφορούν τον περιορισμό των εισαγομένων ποσοτήτων προϊόντων καπνού για ιδιωτική χρήση από τους ταξιδιώτες που έρχονται από τα νέα και κατευθύνονται προς τα παλιά κράτη μέλη, αλλά ο έλεγχος ατόμων και οχημάτων μπορεί πλέον να διεξάγεται μόνο δειγματοληπτικά·

37. θεωρεί, για τον λόγο αυτόν, απαραίτητη την περαιτέρω βελτίωση της αμοιβαίας διοικητικής συνδρομής και της ανταλλαγής πληροφοριών μεταξύ των αρμοδίων αρχών τόσο στα κράτη μέλη, όσο και σε παγκόσμιο επίπεδο. Ακόμη, πρέπει να καλυφθούν τα κενά στο προσωπικό της υπηρεσίας τελωνειακών ερευνών και να ενισχυθούν οι τελωνειακές υπηρεσίες με κινητές μονάδες δράσης που τα κράτη μέλη θα μπορούσαν να χρηματοδοτήσουν με πόρους από την συμφωνία με την PMI·

38. λαμβάνει με λύπη του υπόψη ότι οι υπηρεσίες των κρατών μελών δεν διαβιβάζουν στην OLAF όλα τα πορίσματά τους για παραποιημένα τσιγάρα και δραστηριότητες λαθρεμπορίου σε σταυροδρόμια λαθρεμπορίου (π.χ Νοτιοδυτική Ασία)· καλεί τα κράτη μέλη να εξετάζουν βάσει του άρθρου 280 της Συνθήκης, κατά ποιον τρόπο είναι δυνατόν να καταστούν προσπελάσιμα τέτοια πορίσματα στην OLAF μέσω της οδού της διοικητικής συνεργασίας· καλεί το Ελεγκτικό Συνέδριο για μια ταχεία γνωμοδότηση όσον αφορά την πρόταση για τη βελτίωση της διοικητικής συνεργασίας μεταξύ της ΟLAF και των κρατών μελών· παρακαλεί εν προκειμένω να εξεταστεί επίσης εάν είναι δυνατόν να βοηθήσει η σύσταση ιδίων παρατηρητηρίων της OLAF για την παρατήρηση σταυροδρομιών λαθρεμπορίου·

39. επισημαίνει, ακόμη, ότι οι μέχρι τώρα εμπειρίες από τις JCO (Joint Customs Operations – κοινές τελωνειακές δράσεις) κατέδειξαν τα πλεονεκτήματα που προσφέρει η καλύτερη συνεργασία μεταξύ των υπηρεσιών των κρατών μελών· συνιστά να δοθεί μονιμότερος χαρακτήρας στην συνεργασία αυτήν με την μορφή μονίμων ομάδων σχεδιασμού και να συμμετάσχει ενεργότερα η Europol στην καταπολέμηση της συγκεκριμένης μορφής του διεθνούς εγκλήματος·

40. ζητεί, επιπροσθέτως, από την Επιτροπή να εξετάσει το ενδεχόμενο επέκτασης της εντολής της Υπηρεσίας της ΕΕ για τη διαχείριση της επιχειρησιακής συνεργασίας στα εξωτερικά σύνορα προκειμένου να συμπεριλάβει τον τομέα των τελωνειακών ερευνών·

Η συνεργασία με την Ελβετία

41. επικροτεί την υπογραφή της συμφωνίας μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, για την καταπολέμηση της απάτης [12]. Οι διατάξεις της συμφωνίας καλύπτουν πολλές από τις πτυχές που περιλαμβάνονται στο δεύτερο πρωτόκολλο της ευρωπαϊκής σύμβασης για την αμοιβαία συνδρομή επί ποινικών υποθέσεων, ιδίως τις διατάξεις για την αμοιβαία διοικητική συνδρομή, την έρευνα, την κατάσχεση και την επιστροφή. Το Κοινοβούλιο αδυνατεί να κατανοήσει γιατί το πρωτόκολλο αυτό του έτους 1997 δεν έχει ακόμη επικυρωθεί από τρία παλαιά κράτη μέλη, συγκεκριμένα την Ιταλία, το Λουξεμβούργο και την Αυστρία·

42. καλεί την Τσεχική Δημοκρατία, την Κύπρο, τη Λετονία, την Ουγγαρία, τη Μάλτα, την Πολωνία, και τη Σλοβενία να επικυρώσουν σύντομα το προαναφερθέν πρωτόκολλο, όπως έπραξαν η Εσθονία ( 3 Φεβρουαρίου 2005), η Λιθουανία ( 28 Μαΐου 2004) και η Σλοβακία ( 30 Σεπτεμβρίου 2004)·

43. επιδιώκει, συναφώς, την ταχεία έγκριση της πρότασης της Επιτροπής για έκδοση κανονισμού του Ευρωπαϊκού Κοινοβουλίου και του Συμβουλίου σχετικά με την αμοιβαία διοικητική συνδρομή για την προστασία των οικονομικών συμφερόντων της Κοινότητας κατά της απάτης και οποιασδήποτε άλλης παράνομης δραστηριότητας [13]·

Ανάθεση καθηκόντων της ευρωπαϊκής δημόσιας διοίκησης σε ιδιωτικές εταιρίες

44. υπενθυμίζει ότι εξαιτίας διαφόρων υποθέσεων στις οποίες ιδιώτες εντολοδόχοι της Επιτροπής είχαν υπεξαιρέσει χρήματα και επηρεάσει διαδικασίες ανάθεσης, ορισμένες φορές εν γνώσει και με την συναίνεση των αρμοδίων υπαλλήλων (υποθέσεις ECHO και MED), συμπεριλήφθηκε στον Κανονισμό ήδη κατά τα τέλη του 1998 η παρακάτω διάταξη: "Η Επιτροπή και τα άλλα θεσμικά όργανα δεν μπορούν υπό οποιαδήποτε μορφή και ιδιότητα να μεταβιβάζουν σε εξωτερικούς φορείς και οργανισμούς εξουσία εκτέλεσης του προϋπολογισμού που συνεπάγεται καθήκοντα ευρωπαϊκής δημόσιας διοίκησης, ιδίως δε όσον αφορά την αρμοδιότητα ανάθεσης δημοσίων συμβάσεων" [14]·

45. θεωρεί απαράδεκτο το γεγονός ότι η Επιτροπή, παρόλα αυτά, θέσπισε τον Νοέμβριο του 1999, στο πλαίσιο της συνεργασίας προς όφελος τρίτων χωρών για τη σύναψη συβάσεων προηθειών, υπηρεσιών και έργων, κανόνες που καθιστούσαν δυνατή τη μεσολάβηση πρακτορείων, τα οποία κατόπιν διοργάνωναν τη διαδικασία των προσκλήσεων υποβολής προσφορών, υπέγραφαν τις συμβάσεις και διενεργούσαν πληρωμές στους τελικούς δικαιούχους·

46. περιμένει από την Επιτροπή να παρουσιάσει μέχρι την 1η Σεπτεμβρίου 2005 κατάλογο όλων των συμβάσεων που συνήφθησαν με τέτοια πρακτορεία από το έτος 2000. Ο εν λόγω κατάλογος θα πρέπει να περιλαμβάνει και στοιχεία για την διάρκεια της σύμβασης, την διαδικασία ανάθεσής της και το ύψος των εκάστοτε πληρωμών·

Προτεραιότητες και προοπτικές της εργασίας της OLAF

47. υπενθυμίζει ότι ισχύει και για την OLAF η αρχή της επικουρικότητας, δηλαδή η επιταγή να επικεντρώνεται στους τομείς όπου οι υπηρεσίες των κρατών μελών δεν έχουν αρμοδιότητα ή δεν καταβάλλουν επαρκείς προσπάθειες με δική τους πρωτοβουλία·

48. υπογραμμίζει συναφώς και πάλι, με την επιφύλαξη της παρέμβασης της OLAF στο πλαίσιο της αρχής της επικουρικότητας στους λοιπούς επιχειρησιακούς τομείς, ότι προτεραιότητα έχουν οι έρευνες εντός των οργάνων και θεσμών που σχετίζονται με τις δαπάνες που διαχειρίζεται άμεσα η Επιτροπή·

49. επισημαίνει πως η συνταγματική συνθήκη για την Ευρώπη προβλέπει με το άρθρο III-274 ότι για την καταπολέμηση των αδικημάτων που θίγουν τα οικονομικά συμφέροντα της Ένωσης η Eurojust μπορεί να συστήσει Ευρωπαϊκή Εισαγγελία·

50. αναμένει από το Συμβούλιο και την Επιτροπή να υποβάλουν συγκεκριμένες προτάσεις πριν τις 31 Δεκεμβρίου 2005 για το μελλοντικό ρόλο της OLAF σε σχέση με την Ευρωπαϊκή Εισαγγελική Αρχή και την Eurojust·

Έρευνες της OLAF και προστασία των θεμελιωδών ελευθεριών

51. υπενθυμίζει την αιτιολογική σκέψη 10 του κανονισμού (EΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που πραγματοποιεί η Ευρωπαϊκή Υπηρεσία Καταπολέμησης της Απάτης (OLAF) [15] (στο εξής: κανονισμός OLAF), σύμφωνα με την οποία οι έρευνες της εν λόγω υπηρεσίας πρέπει να διεξάγονται με πλήρη σεβασμό των ανθρωπίνων δικαιωμάτων και των θεμελιωδών ελευθεριών·

52. καλεί την Επιτροπή και την OLAF να σεβασθούν πλήρως την ελευθερία του Τύπου όπως αυτή διασφαλίζεται από τη νομοθεσία των κρατών μελών και το άρθρο 10 της Ευρωπαϊκής Σύμβασης για τα Δικαιώματα του Ανθρώπου, συμπεριλαμβανομένης της σχετικής νομολογίας του Ευρωπαϊκού Δικαστηρίου Δικαιωμάτων του Ανθρώπου για την προστασία των δημοσιογραφικών πηγών·

53. λαμβάνει με ανησυχία υπόψη ότι σύμφωνα με την εκτίμηση της Επιτροπής Εποπτείας οι σημερινοί κανόνες της OLAF, τους οποίους η ίδια θέσπισε, για την διαδικασία διεξαγωγής ερευνών ("OLAF-Manual") δεν αρκούν ενδεχομένως για την διασφάλιση των δικαιωμάτων των προσώπων που αφορούν οι έρευνες, και η ισχύς των πορισμάτων των ερευνών ενώπιον του δικαστηρίου είναι δυνατόν υπό προϋποθέσεις να διακυβευθεί· καλεί, για τον λόγο αυτόν, την Επιτροπή, σε συνάρτηση με την επικείμενη μεταρρύθμιση της OLAF, να υποβάλει αντίστοιχες νομοθετικές προτάσεις, που να διασκεδάζουν αυτές τις επιφυλάξεις και να εγγυώνται τόσο την ασφάλεια δικαίου όσο και τη νομική προστασία·

Η OLAF και ο Διαμεσολαβητής

54. υπογραμμίζει την σημασία του Δικαστηρίου για την τήρηση, ερμηνεία και εφαρμογή των κανόνων δικαίου των Κοινοτήτων και βάσει των δικαστικών του αρμοδιοτήτων σύμφωνα με το άρθρο 255 της Συνθήκης καθώς και του έργου του διαμεσολαβητή για τον εντοπισμό και την εξάλειψη των περιπτώσεων δυσλειτουργιών κατά την δραστηριότητα των οργάνων και θεσμικών οργάνων της Κοινότητας·

55. λαμβάνει υπόψη τη γνωμοδότηση του γενικού διευθυντού της OLAF της 8ης Μαρτίου 2005, σύμφωνα με την οποία η OLAF αδυνατεί στην διαδικασία 2485/2004/GG, να ακολουθήσει το σχέδιο σύστασης του διαμεσολαβητή και να δεχθεί ότι στις αναφορές της προς το διαμεσολαβητή σε σχέση με τις έρευνές του για την καταγγελία 1840/2002/GG έδωσε εσφαλμένα και παραπλανητικά στοιχεία·

56. περιμένει από την Επιτροπή να προβεί, ενόψει της ειδικής έκθεσης του Διαμεσολαβητή της 12ης Μαΐου 2005 και της αναμενόμενης γνώμης του Κοινοβουλίου σχετικά, στα αναγκαία βήματα προκειμένου ενδεχομένως να λογοδοτήσουν οι υπεύθυνοι και να αποκατασταθεί η αξιοπιστία της OLAF·

Διαδικασία διορισμού του Γενικού Διευθυντή της OLAF

57. επιδοκιμάζει την απόφαση της Επιτροπής να καλύψει την θέση του Γενικού Διευθυντή της OLAF μετά από δημόσια προκήρυξη στην Επίσημη Εφημερίδα ώστε η επιλογή να μπορέσει να είναι γνήσια και αξιόπιστη και προκειμένου να δοθεί στο γενικό διευθυντή ισχυρή εντολή και επαρκής αξιοπιστία·

58. λαμβάνει υπόψη την απόφαση της Επιτροπής (συνεδρίαση αριθ. 1691) της 22ας Φεβρουαρίου 2005 να συνεχίσει ο μέχρι σήμερα Γενικός Διευθυντής της υπηρεσίας να διεκπεραιώνει τις τρέχουσες υποθέσεις μέχρι να ληφθεί απόφαση για την νέα πλήρωση της θέσης·

59. θεωρεί ότι θα ήταν καλύτερο να είχε διορίσει η Επιτροπή μετά από συνεννόηση με το Κοινοβούλιο και το Συμβούλιο προσωρινό διευθυντή που θα διέθετε ελευθερία δράσης· είναι της γνώμης ότι θα πρέπει να προστεθούν στον Κανονισμό της ΟLΑF διατάξεις σχετικά με τον διορισμό προσωρινού διευθυντή·

60. υπενθυμίζει ότι είχε ζητήσει ήδη, με το σημείο 55 του από 4 Δεκεμβρίου 2003 ψηφίσματός του σχετικά με την έκθεση της Επιτροπής για την αξιολόγηση των δραστηριοτήτων της Ευρωπαϊκής Υπηρεσίας Καταπολέμησης της Απάτης (OLAF) [16], να προκηρυχθεί εγκαίρως η θέση του Γενικού Διευθυντή της OLAF και ότι μόνη υπεύθυνη για την καθυστέρηση που σημειώνεται τώρα είναι η Επιτροπή, η οποία παρέμεινε για μεγάλο διάστημα αδρανής πριν προβεί στα αναγκαία διαδικαστικά βήματα·

61. θεωρεί τώρα εξαιρετικά σημαντικό να μη σημειωθούν άλλες περιττές καθυστερήσεις και να ληφθεί η απόφαση για την κάλυψη της θέσης το ταχύτερο δυνατό·

62. υπογραμμίζει ότι η Επιτροπή, σύμφωνα με το άρθρο 12 του κανονισμού OLAF, μπορεί να καταρτίσει τον κατάλογο των υποψηφίων με τα απαιτούμενα προσόντα μόνο μετά από ευνοϊκή γνώμη της επιτροπής εποπτείας της OLAF, ότι δηλαδή η επιτροπή εποπτείας πρέπει να έχει την δυνατότητα να εξετάσει και να αξιολογήσει όλες τις υποβαλλόμενες υποψηφιότητες πριν καταρτίσει η Επιτροπή με βάση τα στοιχεία αυτά τον κατάλογο των καταλλήλων υποψηφίων·

63. υπογραμμίζει ότι η Επιτροπή διορίζει τον Γενικό Διευθυντή της OLAF μετά από συμφωνία με το Κοινοβούλιο και το Συμβούλιο, ότι δηλαδή πρέπει να υπάρξει συναίνεση· υπενθυμίζει ότι αυτή η ρύθμιση έγινε επειδή οι ευρείες αρμοδιότητες του Γενικού Διευθυντή της OLAF (έναρξη και ολοκλήρωση ερευνών, μεταβίβαση πληροφοριών στις εθνικές δικαστικές αρχές) δεν περιορίζονται μόνο σε μέλη και υπαλλήλους της Επιτροπής αλλά περιλαμβάνουν και το Κοινοβούλιο, το Συμβούλιο και τα άλλα θεσμικά όργανα και υπηρεσίες της Κοινότητας·

64. περιμένει ότι τα συμμετέχοντα όργανα θα επιτρέψουν να πρυτανεύσει κατά τον ίδιο τρόπο ουδετερότητα, διαφάνεια και ορθότητα κατά την απόφαση για το νέο διορισμό του γενικού διευθυντή της OLAF, προκειμένου να αποφευχθούν περιστατικά που προέκυψαν κατά τον πρώτο διορισμό [17]·

Έκθεση και γνωμοδοτήσεις του Ελεγκτικού Συνεδρίου

65. περιμένει να υποβληθεί η από καιρό αναμενόμενη ειδική έκθεση του Ελεγκτικού Συνεδρίου εγκαίρως, ώστε τα πορίσματά της να μπορούν να ληφθούν υπόψη κατά την ακρόαση των υποψηφίων για την θέση του Γενικού Διευθυντή·

66. παρακαλεί το Ελεγκτικό Συνέδριο να λάβει ιδιαίτερα υπόψη στις γνωμοδοτήσεις του για τις νομοθετικές προτάσεις που υποβάλλονται σύμφωνα με το άρθρο 280 της Συνθήκης ΕΚ τα εξής ερωτήματα:

- πώς μπορεί να ενισχυθεί η ανεξαρτησία της OLAF κατά την διεξαγωγή ερευνών;

- μπορούν να συνοψιστούν σε ένα και μόνο νομικό κείμενο οι σχετικές αρμοδιότητες διεξαγωγής έρευνας της OLAF;

Συνέχεια όσον αφορά τις παρατηρήσεις και αιτήματα προηγουμένων ετών

67. ζητεί από την OLAF να επαναλάβει τον σχετικό διάλογο που είχε αρχίσει τον Νοέμβριο του 2004 όσον αφορά τις πληροφορίες στις οποίες μπορεί να έχει πρόσβαση το Κοινοβούλιο σε συνάρτηση με το έργο του, προκειμένου να βρεθεί τρόπος για να ληφθούν υπόψη οι ελεγκτικές αρμοδιότητες του Κοινοβουλίου και παράλληλα να διασφαλιστεί ο εμπιστευτικός χαρακτήρας των ερευνών της OLAF·

68. διαπιστώνει ότι η ομάδα σχεδιασμού της Eurostat επεξεργάστηκε 14 περιπτώσεις στο διάστημα που αφορά η έκθεση της OLAF: τέσσερις εξωτερικές και δέκα εσωτερικές έρευνες, από τις οποίες εννέα δεν είχαν ακόμη ολοκληρωθεί τον Ιούνιο του 2004· πέντε πορίσματα ερευνών διαβιβάστηκαν στις διωκτικές αρχές του Λουξεμβούργου και της Γαλλίας· περιμένει έκθεση προόδου από την Επιτροπή και από την OLAF το αργότερο μέχρι την 1η Οκτωβρίου 2005·

69. διαπιστώνει ότι σύμφωνα με δικαστική απόφαση, στην αντιπροσωπεία της Επιτροπής στην Βιέννη επικρατούσαν συνθήκες ως προς την απασχόληση που χαρακτηρίζονταν από την παράκαμψη ισχυουσών εργασιακών διατάξεων και διατάξεων κοινωνικού δικαίου· ερωτά ποιο ήταν το πόρισμα της έρευνας της OLAF και ποια μέτρα έλαβε η Επιτροπή· επίσης, ερωτά ποιο ήταν για την Επιτροπή το κόστος από το γεγονός ότι ηττήθηκε στις δίκες αυτές και υποχρεώθηκε να καταβάλει εκ των υστέρων εισφορές κοινωνικής ασφάλισης, καθώς και ποιες περαιτέρω δαπάνες θα μπορούσαν να προκύψουν·

70. εκφράζει την ικανοποίησή του για τις εξελίξεις που σημειώθηκαν σε ορισμένα κράτη μέλη, όπως η θέσπιση νέων κανονιστικών ρυθμίσεων για επιβολή κυρώσεων σε περιπτώσεις παρατυπιών·

71. λαμβάνει υπόψη ότι ερευνήθηκε η πιθανή κατάχρηση πόρων από το πρόγραμμα Leonardo da Vinci [18] και διαβιβάστηκαν οι φάκελοι στις διωκτικές αρχές της Ρουμανίας·

72. λαμβάνει υπόψη ότι κατά τις εξαγωγές ζώντων βοοειδών στον Λίβανο [19] σημειώθηκε στο παρελθόν κατάχρηση με τις επιστροφές κατά την εξαγωγή και ότι η Γερμανία, η Γαλλία και η Αυστρία εξέδωσαν αποφάσεις ανάκτησης·

73. εκφράζει την λύπη του διότι η Επιτροπή παρέλειψε μέχρι σήμερα να παρουσιάσει στοιχεία από τα οποία θα φαίνονται οι διεθνείς συμβουλευτικές επιχειρήσεις που εργάστηκαν για την Επιτροπή στους τομείς των αμέσων και εμμέσων δαπανών [20] και περιμένει να τα λάβει μέχρι την 1η Ιουλίου 2005·

74. υπενθυμίζει στην Επιτροπή ότι της είχε ζητήσει να ανακοινώσει στο Κοινοβούλιο πώς μπορεί να δοθεί κοινό νομικό πλαίσιο στα διάφορα νομικά μέσα που χρησιμοποιούνται κατά τις έρευνες της OLAF [21]·

75. σημειώνει με ανησυχία τις ανακοινώσεις του τύπου σύμφωνα με τις οποίες η OLAF διαπίστωσε ότι εξαιτίας εσωτερικής κακοδιαχείρισης στην Επιτροπή κατά την ανακαίνιση του κτιρίου Berlaymont προκλήθηκε ζημία που υποτίθεται ότι φθάνει τα 180 εκατομμύρια ευρώ· καλεί την OLAF να διευκρινίσει την ακριβή κατάσταση· περιμένει να ενημερωθεί από την Επιτροπή μέχρι την 1η Σεπτεμβρίου 2005 για τα βήματα που έγιναν βάσει της σχετικής έκθεσης της OLAF·

76. εκφράζει την απογοήτευσή του για την αρνητική αντίδραση της Επιτροπής όσον αφορά το σημείο 123 του από 21 Απριλίου 2004 ψηφίσματός του [22] σχετικά με τη χορήγηση απαλλαγής στην Επιτροπή για το οικονομικό έτος 2002, το οποίο διαλαμβάνει "(...)ότι η Επιτροπή ανέχεται να θεωρούνται ως μη υποκείμενα στη διαδικασία αποστολής εμπορεύματα που έχουν δηλωθεί εσφαλμένα, από αμέλεια ή από πρόθεση, με αποτέλεσμα να μην μπορεί να επικαλεστεί την εγγύηση, τα έγγραφα να πρέπει να επιστρέφονται στο κράτος εισόδου στην ΕΕ και η καταπολέμηση της απάτης να δυσχεραίνεται (...)"· ζητεί εκ νέου από την Επιτροπή να θέσει αμέσως τέρμα στην πρακτική αυτή και να προτείνει σχετική τροποποίηση του τελωνειακού κώδικα·

77. εκφράζει την άποψη ότι είναι καθήκον της Επιτροπής Ελέγχου του Προϋπολογισμού να παρακολουθεί τις δαπάνες της Ένωσης και ότι αυτή πρέπει να είναι σε θέση να αποφασίζει κατά πόσον οι πληρωμές διενεργούνται σύμφωνα με τους δημοσιονομικούς κανονισμούς και να θέτει πολιτικούς στόχους· συνιστά στο Προεδρείο να επιτρέψει στην επιτροπή να αποστέλλει μικρές αντιπροσωπείες των μελών σε αποστολές έρευνας, ακόμη και όταν, σε δεόντως αιτιολογημένες περιπτώσεις, οι αποστολές αυτές πρέπει να πραγματοποιηθούν εκτός επικράτειας της Ένωσης·

*

* *

78. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στο Δικαστήριο, στο Ελεγκτικό Συνέδριο, στην επιτροπή εποπτείας της OLAF και στην OLAF.

[1] http://europa.eu.int/comm/anti_fraud/reports/olaf/2003-2004/en2.pdf

[2] Το έγγραφο διαβιβάσθηκε ηλεκτρονικά στην γραμματεία της επιτροπής τον Ιανουάριο 2005 και είναι διαθέσιμο στην ιστοσελίδα της OLAF στην γαλλική γλώσσα.

[3] ΕΕ C 293 της 30.11.2004, σ. 1.

[4] Κανονισμός (ΕΚ) αριθ. 1681/94 της Επιτροπής, της 11ης Ιουλίου 1994, για τις παρατυπίες και την ανάκτηση των αχρεωστήτως καταβληθέντων ποσών στα πλαίσια της χρηματοδότησης των διαρθρωτικών πολιτικών, καθώς και την οργάνωση ενός συστήματος πληροφόρησης στον τομέα αυτό (ΕΕ L 178 της 12.7.1994, σ. 43).

[5] Οι οικονομικές επιπτώσεις όλων των περιπτώσεων που ερεύνησε η OLAF και η πρόδρομος αυτής υπηρεσία υπολογίζονται σε 5,34 δισεκατομμύρια ευρώ (βλ. SEC(2004)1370, παράρτημα II).

[6] Από το Case Management System της OLAF προκύπτει ότι μεταξύ 1999 και 2004 ανακτήθηκαν 100 εκατ. ευρώ. Το ποσόν αυτό αντιστοιχεί σε ποσοστό 1,87 % της οικονομικής ζημίας για το εν λόγω διάστημα, η οποία εκτιμάται σε 5,34 δισεκατομμύρια ευρώ.

[7] ΕΕ C 269 της 4.11.2004, σ. 1.

[8] Βλ. σημείο 22 του ψηφίσματός του Ευρωπαϊκού Κοινοβουλίου, της 30ής Μαρτίου 2004, σχετικά με την προστασία των οικονομικών συμφερόντων των Κοινοτήτων και την καταπολέμηση της απάτης — Ετήσια έκθεση για το 2002 (ΕΕ C 103 E της 29.4.2004, σ. 435).

[9] Συλλογή 1990, σ. I-3603.

[10] COM(2004)0489.

[11] ΕΕ L 145 της 29.6.1995, σ. 1.

[12] COM(2004)0559.

[13] COM(2004)0509.

[14] ΕΕ L 320 της 28.11.1998, σ. 1· βλ. επίσης ΕΕ L 248 της 16.9.2002, σ. 1, άρθρο 54, παράγραφος 1, και άρθρο 57, παράγραφος 1.

[15] ΕΕ L 136 της 31.5.1999, σ. 1.

[16] ΕΕ C 89 E της 14.4.2004, σ. 153.

[17] Υπογραμμίζει ότι θα πρέπει να αποφευχθεί κατάσταση όπως εκείνη του 1999, κατά την οποία εκφράστηκαν αμφιβολίες για τον αδιάβλητο χαρακτήρα της διαδικασίας και ένας υποψήφιος είχε αποσύρει την αίτησή του, αφού ο Γενικός Γραμματέας της Επιτροπής είχε εκφραστεί εκ των προτέρων θετικά για ορισμένους υποψήφιους.

[18] Βλ. σημεία 13 και 14 του προαναφερθέντος ψηφίσματος της 30ής Μαρτίου 2004.

[19] Βλ. σημεία 23 κ.ε. του προαναφερθέντος ψηφίσματος της 30ής Μαρτίου 2004.

[20] Βλ. σημείο 52 του προαναφερθέντος ψηφίσματος της 30ής Μαρτίου 2004.

[21] Βλ. σημείο 41 του προαναφερθέντος ψηφίσματος της 30ής Μαρτίου 2004.

[22] ΕΕ L 330 της 4.11.2004, σ. 82.

--------------------------------------------------